
Rīgā, 2019.gada 29.augustā
Nr. zK190842
[bookmark: _GoBack]
Par SIA “Mācību un konsultāciju centrs” 
Sertificēšanas biroja darbības izbeigšanu 

God. mērniecības nozares profesionāļi,

 SIA “Mācību un konsultāciju centrs ABC” Sertificēšanas birojs sniedz personu sertificēšanas pakalpojumu mērniecības jomā jau kopš 2010.gada. Šajā laika posmā ir bijušas vairākas izmaiņas likumdošanā attiecībā uz mērniecības jomas sakārtošanu, centieni celt mērnieku profesijas prestižu un  darba kvalitāti.
Nenoliedzami, mērnieka profesijai ir bijusi nozīmīga loma jau iepriekšējos gadsimtos un tai ir būtiska loma tautsaimniecības attīstībā arī šodien. Mēs esam pārliecināti, ka mērnieka profesijas prestižs nezudīs un tam no valsts pārvaldes puses būs radīti visi priekšnoteikumi. Tomēr tam ir nepieciešama arī katra mērnieka griba un pārliecība paaugstināt kvalitātes latiņu, papildinot jau līdz šim iegūtās zināšanas un pieredzi ar jaunām prasmēm un kvalitātēm.
Kā varam secināt, grozījumi Ministru kabineta noteikumos Nr.1011 „Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā”, kas stājās spēkā šī gada 8.jūnijā, ir viens no soļiem, ko valdība ir spērusi šajā sakarā. 
Nākošais, plānotais mērniecības jomas sakārtošanas solis, ir nodot mērnieku sertificēšanu un uzraudzību vienai profesionālai organizācijai – Latvijas mērnieku biedrībai. Par to liecina 2019.gada 11.jūlijā Valsts sekretāru sanāksmē izsludinātais Tieslietu ministrijas sagatavotais informatīvais ziņojums "Par atbildības izvērtējumu zemes kadastrālās uzmērīšanas un zemes ierīcības jomā" (turpmāk- Informatīvais ziņojums). Informatīvajā  ziņojumā Tieslietu ministrija norāda, ka mērniecības nozares un mērnieku darba kvalitātes uzlabojums tiks panākts tad, ja mērnieku sertificēšanas un uzraudzības process tiks nodots vienai profesionālai organizācijai – Latvijas mērnieku biedrībai.
Ministru kabineta Protokollēmuma projektā paredzēts līdz 2020.gada novembrim veikt grozījumus normatīvajos aktos, izslēdzot komersantus, kas atbilstoši Ministru kabineta pilnvarojumam veic personu sertificēšanu mērniecības jomā un tas tiešā veidā attiecas uz ABC Sertificēšanas biroja turpmāko darbību. (Informatīvais ziņojums un protokollēmums pievienots pielikumā).
Tieslietu ministrija gan Informatīvajā ziņojumā, gan sarakstē ar SIA “Mācību un konsultāciju centrs ABC”, vairākkārt atsaucās uz tiesiskās paļāvības principu, norādot, ka tas neizslēdz valsts iespēju grozīt pastāvošo tiesisko regulējumu, šajā gadījumā, mērniecības jomā.

Mēs uzskatām, ka tiesiskās paļāvības princips ir viens no tiesiskas valsts pamatiem. Atbilstoši šim principam valsts pārvalde rīkojas paredzami un konsekventi, savukārt mēs, kā privātpersona, esam saņēmuši skaidru iestādes viedokli jautājumā par turpmāko mērnieku sertificēšanu un mums tam ir jāpakļaujas plānojot savu turpmāko darbību. 
SIA “Mācību un konsultāciju centrs ABC”, izpildot normatīvajos aktos paredzētos pienākumus, ņem vērā un ievēro katras sertificēšanas jomas nozares politiku. Iestājoties šādiem neparedzētiem apstākļiem attiecībā uz mērniecības jomu, tika izvērtētas ABC Sertificēšanas biroja turpmākās darbības iespējas, tajā skaitā, personāla, IT, tehnisko u.c. administratīvo resursu pieejamību turpmākajiem gadiem. 
Ņemot vērā iepriekš minētos apsvērumus secināms, ka plānotās izmaiņas tuvāko divu gadu laikā būtiski ietekmēs SIA “Mācību un konsultāciju centrs ABC” finanšu un tiesisko stāvokli. Iestājoties šādiem objektīviem apstākļiem un rūpīgi izvērtējot visus aspektus, tika pieņemts lēmums izbeigt Sertificēšanas biroja darbību.
Ar šo informējam, ka SIA “Mācību un konsultāciju centrs ABC” Sertificēšanas birojs izbeidz savu darbību ar 2019.gada 30.septembri.
Ministru Kabineta noteikumu Nr.1011 „Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā” 25. un 26.punktā ir noteikta kārtība, kā rīkoties mērniekiem šādos gadījumos:
1) Ja sertificēšanas institūcija beidz pastāvēt (turpmāk – likvidētā sertificēšanas institūcija), tā rakstiski informē visas sertificētās personas, kurām tā izsniegusi sertifikātu, un sertificētās personu lietu, kā arī attiecīgo reģistra informāciju nodod citai sertificēšanas institūcijai, kurā sertificētā persona nolēmusi pārreģistrēties (turpmāk – jaunā sertificēšanas institūcija),
2) Sertificētā persona divu mēnešu laikā pēc minētās informācijas saņemšanas no likvidētās sertificēšanas institūcijas iesniedz jaunajā sertificēšanas institūcijā iesniegumu par pārreģistrēšanos, vienlaikus rakstiski par to informējot likvidēto sertificēšanas institūciju.
Jaunā sertificēšanas institūcija, mēneša laikā pēc iesnieguma par pārreģistrēšanos saņemšanas, pārreģistrē sertificēto personu un izsniedz tai atbilstošu sertifikātu saskaņā ar šo noteikumu 21.punktu, kā sertifikāta darbības termiņu norādot sertificētajai personai iepriekš izsniegtajā sertifikātā norādīto darbības termiņu. 
Likvidētās sertificēšanas institūcijas izsniegtais sertifikāts ir spēkā līdz brīdim, kad sertificētā persona saņem jaunās sertificēšanas institūcijas izsniegto sertifikātu, bet ne ilgāk kā trīs mēnešus no dienas, kad saņemta informācija par sertificēšanas institūcijas likvidāciju.
Ņemot vērā iepriekš  minēto, aicinām Jūs vērsties citā sertificēšanas institūcijā, kuras šobrīd ir akreditētas un ir tiesīgas veikt mērnieku sertificēšanu:
1)  Latvijas mērnieku biedrības sertifikācijas centrā: Meža iela 1, k-1, Rīga, E-pasts: sc@lmb.lv, mob. tālr.29405875, 27859181 vai 26459631,
2) SIA ”Sertifikācijas centrs” Lubānas iela 150B, Rīga,
Kontakttālrunis: +371 67885160; +371 28389260 Fakss: +37167885161
E-pasts: info@persc.lv
Informējam Jūs, ka, saņemot informāciju par to, kurā sertificēšanas institūcijā Jūs esat pārreģistrējies, SIA “Mācību un konsultāciju centrs ABC” Jūsu izvēlētajai sertificēšanas institūcijai izsniegs sertificētās personas lietu un reģistra informāciju.
Pateicamies Jums par ilggadēju sadarbību, novēlam veiksmi un izaugsmi profesionālajā jomā un cilvēcisku laimi personīgajā dzīvē.



Ar cieņu, 
SIA “Mācību un konsultāciju centrs ABC” 
Valdes locekle 							R.Krūgaļauža

Jur. adrese: Blaumana iela 5A-5, Riga, LV-1011, Latvija
Talr.: 20231140

